ಬಾಗೇಪಲ್ಲಿ: ಕೃಷಿಗೆ ಉತ್ತಮ ಮಳೆಯಾದರೂ ಸಿಗದ ಗೊಬ್ಬರ ಬಾಗೇಪಲ್ಲಿ: ತಾಲ್ಲೂಕಿನಲ್ಲಿ ಸಕಾಲಕ್ಕೆ ಸಮರ್ಪಕವಾಗಿ ರಸಗೊಬ್ಬರ ಸಿಗದ ಕಾರಣದ ರೈತರು, ಮಹಿಳೆಯರು ಖಾಸಗಿ ರಸಗೊಬ್ಬರ ಅಂಗಡಿಗಳ ಮುಂದೆ ಸಾಲುಗಟ್ಟಿ ನಿಲ್ಲುವಂತಾಗಿದ್ದಾರೆ. ತಾಲ್ಲೂಕು 90,009 ಹೆಕ್ಟೇರ್ ಪ್ರದೇಶದಲ್ಲಿ ಭೌಗೋಳಿಕ ವಿಸ್ತೀರ್ಣ ಹೊಂದಿದೆ. ಬಿತ್ತನೆ ಆಗಬೇಕಾಗಿರುವ ಪ್ರದೇಶ 38,342 ಹೆಕ್ಟೇರ್ ಕೃಷಿ ಭೂಮಿ ಇದೆ. ಅರಣ್ಯ ಪ್ರದೇಶ 18,458 ಹೆಕ್ಟೇರ್, ಸಾಗುವಳಿಗೆ ಯೋಗ್ಯವಲ್ಲದ ಭೂಮಿ 19,077 ಹೆಕ್ಟೇರ್, ಬಂಜರು ಭೂಮಿ 19,077 ಹೆಕ್ಟೇರ್, ರೇಷ್ಮೆ ಮತ್ತು ತೋಟಗಾರಿಕೆ ಬೆಳೆಗಳು 5,883 ಹೆಕ್ಟೇರ್ ಪ್ರದೇಶಗಳಲ್ಲಿ ಬೆಳೆಯಲಾಗುತ್ತಿದೆ. ತಾಲ್ಲೂಕಿನಲ್ಲಿ ಕೃಷಿ ಕಾರ್ಮಿಕರು 22,553 ಮಂದಿ, ಕೃಷಿ ಸಾಗುವಳಿದಾರರ ಸಂಖ್ಯೆ 40,050, ಸಣ್ಣ ರೈತರು ಹಿಡುವಳಿದಾರರು 9,835, ಅತಿ ಸಣ್ಣ ರೈತರು ಹಿಡುವಳಿದಾರರು 24,053, ದೊಡ್ಡ ರೈತರು ಹಿಡುವಳಿದಾರರು 6,162 ಮಂದಿ ಇದ್ದಾರೆ. ತಾಲ್ಲೂಕಿನ 25 ಗ್ರಾಮ ಪಂಚಾಯಿತಿಗಳಲ್ಲಿ 229 ಗ್ರಾಮಗಳು ಇದೆ. 23 ಕೃಷಿ ಸಹಕಾರ ಸಂಘಗಳು, 18 ಬ್ಯಾಂಕುಗಳು, 24 ಬಿತ್ತನೆ ಬೀಜ ವಿತರಕರು, 41 ರಸಗೊಬ್ಬರ ವಿತರಕರು, 20 ಕೀಟನಾಶಕ ವಿತರಕರು ಹಾಗೂ 5 ರೈತ ಸಂಪರ್ಕ ಕೇಂದ್ರಗಳು ಇವೆ. ಕೊಳವೆ ಬಾವಿಗಳಿಂದ ನೀರಾವರಿ ಆದ ಪ್ರದೇಶ 5,537 ಹೆಕ್ಟರ್ಗಳಲ್ಲಿ ಇದೆ. ಬಾಗೇಪಲ್ಲಿ ತಾಲ್ಲೂಕಿನಲ್ಲಿ ಆಗಸ್ಟ್ 21ರ ಮಾಹಿತಿಯಂತೆ, ಕೃಷಿಗೆ ಸಂಬಂಧಿಸಿದಂತೆ 52 ಮೀ.ಮೀ ನಷ್ಟು ಹೆಚ್ಚುವರಿ ಮಳೆ ಆಗಿದೆ. ಕಸಬಾ ಹೋಬಳಿಯಲ್ಲಿ 60 ಮೀ.ಮೀ, ಚೇಳೂರು 53 ಮೀ.ಮೀ, ಗೂಳೂರು 18 ಮೀ.ಮೀ, ಮಿಟ್ಟೇಮರಿ 45 ಮೀ.ಮೀ ಹಾಗೂ ಪಾತಪಾಳ್ಯ ಹೋಬಳಿಯಲ್ಲಿ 65 ಮೀ.ಮೀ ನಷ್ಟು ಮಳೆ ಆಗಿದೆ. ತಾಲ್ಲೂಕಿನಲ್ಲಿ 202021ನೇ ಸಾಲಿನಲ್ಲಿ ಸಹಕಾರ ಸಂಘಗಳ ಹಾಗೂ ಖಾಸಗಿ ಮಾರಾಟಗಾರರ ಮೂಲಕ ಯೂರಿಯಾ ದಾಸ್ತಾನು 1168.700 ಮೆಟ್ರಿಕ್ ಟನ್ನಲ್ಲಿ 1078.100 ಮೆಟ್ರಿಕ್ ಟನ್ ಮಾರಾಟ ಆಗಿದೆ. 90.600 ಮೆಟ್ರಿಕ್ ಟನ್ ನಷ್ಟುಉಳಿಕೆ ಇದೆ. ಡಿಎಪಿ ದಾಸ್ತಾನು 789.550 ಮೆಟ್ರಿಕ್ ಟನ್ನಲ್ಲಿ 649.100 ರಷ್ಟು ಮಾರಾಟ ಆಗಿದೆ. 140.450 ರಷ್ಟು ಉಳಿಕೆ ಇದೆ. ಎಂಓಪಿ ದಾಸ್ತಾನು 113.000 ಇದ್ದು, 56.400 ಮಾರಾಟ ಆಗಿದ್ದು, 56.600 ಉಳಿಕೆ ಇದೆ. ಕಾಂಪ್ಲೆಕ್ಸ್ಗಳು 3603.000 ದಾಸ್ತಾನು ಇದ್ದು, 3800.850 ಮಾರಾಟ ಆಗಿದ್ದು, 1873.400 ಮೆಟ್ರಿಕ್ ಟನ್ಗಳಷ್ಟು ಉಳಿಕೆ ಇದೆ. ತಾಲ್ಲೂಕಿನಲ್ಲಿ ಮುಂಗಾರು ಮಳೆಯಾಗಿರುವುದರಿಂದ ರೈತರು ಬಿತ್ತನೆ ಕಾರ್ಯ ಮುಗಿಸಿ, ಇದೀಗ ರಸಗೊಬ್ಬರ ಸಿಂಪಡಣೆಗೆ ಮುಂದಾಗಿದ್ದಾರೆ. ಆದರೆ ತಾಲ್ಲೂಕಿನ ರೈತರು ಬೆಳೆಯುವ ಬೆಳೆಗೆ ಅಗತ್ಯಕ್ಕೆ ಅನುಗುಣವಾಗುವಷ್ಟು ಯೂರಿಯಾ ರಸಗೊಬ್ಬರದ ಕೊರತೆ ಇದೆ. ತಾಲ್ಲೂಕಿನ ಗೂಳೂರು ಹಾಗೂ ಬಾಗೇಪಲ್ಲಿ ಹೋಬಳಿಯ ಪ್ರಾಥಮಿಕ ಕೃಷಿ ಪತ್ತಿನ ಸಹಕಾರ ಕೇಂದ್ರಗಳಲ್ಲಿ ಮಾತ್ರ ರಸಗೊಬ್ಬರ ವಿತರಣೆ ಮಾಡುತ್ತಿದ್ದಾರೆ. ಇದರಿಂದ ದೂರದ ರೈತರು, ತಾಲ್ಲೂಕು ಕೇಂದ್ರಕ್ಕೆ ಬಂದು, ರಸಗೊಬ್ಬರ ಪಡೆಯಬೇಕಾದ ಪರಿಸ್ಥಿತಿ ಇದೆ. ಸೊಸೈಟಿಗಳು ಸೇರಿದಂತೆ ಖಾಸಗಿ ರಸಗೊಬ್ಬರ ಮಾರಾಟ ಅಂಗಡಿಗಳಲ್ಲಿ ಪ್ರತಿ ರೈತನಿಗೆ ಕೇವಲ 2 ಯೂರಿಯಾ ರಸಗೊಬ್ಬರ ಮೂಟೆಗಳನ್ನು ವಿತರಿಸುತ್ತಿದ್ದಾರೆ. 2 ಮೂಟೆಗಳ ಯೂರಿಯಾ ರಸಗೊಬ್ಬರ ಸಾಕಾಗುತ್ತಿಲ್ಲ. ರೈತರ ಅಗತ್ಯಕ್ಕೆ ತಕ್ಕಂತೆ ಯೂರಿಯಾ ರಸಗೊಬ್ಬರ ಕೊರತೆ ಇದೆ ಎಂದು ರೈತರು ಆರೋಪಿಸಿದ್ದಾರೆ.